Document ID: 32010R1061

A BIZOTTSÁG 1061/2010/EU FELHATALMAZÁSON ALAPULÓ RENDELETE
(2010. szeptember 28.)
a 2010/30/EU európai parlamenti és tanácsi irányelvnek a háztartási mosógépek energiafogyasztásának címkézése tekintetében történő kiegészítéséről
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az energiával kapcsolatos termékek energia- és egyéb erőforrás-fogyasztásának címkézéssel és 2010. május 19-én szabványos termékismertetővel történő jelöléséről szóló 2010/30/EU európai parlamenti és tanácsi irányelvre (1) és különösen annak 10. cikkére,
mivel:
(1)
A 2010/30/EU irányelv előírja a Bizottság számára, hogy fogadjon el felhatalmazáson alapuló jogi aktusokat az energiával kapcsolatos olyan termékek címkézésére vonatkozóan, amelyek jelentős potenciállal rendelkeznek az energiamegtakarítást illetően és egyenértékű rendeltetés mellett jelentős eltérést mutatnak a teljesítményszintek tekintetében.
(2)
A háztartási mosógépek energiafogyasztásának címkézésére vonatkozó rendelkezéseket a 92/75/EGK tanácsi irányelvnek a háztartási mosógépek energiafogyasztásának címkézése tekintetében történő végrehajtásáról szóló, 1995. május 23-i 95/12/EK bizottsági irányelv (2) állapította meg.
(3)
Az Unió teljes háztartási villamosenergia-igényének jelentős részét teszi ki a háztartási mosógépek által felhasznált energia. Az energiafelhasználás hatékonyságának az eddigiekben megvalósított javításán túl a háztartási mosógépek energiafogyasztása tovább is csökkenthető.
(4)
A 95/12/EK irányelvet hatályon kívül kell helyezni és a jelen rendeletnek új rendelkezéseket kell hoznia annak biztosítása érdekében, hogy az energiafogyasztást jelölő címke dinamikusan ösztönözze a szállítókat a háztartási mosógépek energiahatékonyságának további javítására és a piac energiahatékony technológiákra történő átállásának kialakítására.
(5)
A háztartási kombinált mosó-szárító gépek a 92/75/EGK tanácsi irányelvnek a háztartási kombinált mosó-szárító gépek energiafogyasztásának címkézése tekintetében történő végrehajtásáról szóló, 1996. szeptember 19-i 96/60/EK bizottsági irányelv (3) hatálya alá tartoznak, és így azokat ki kellene zárni ezen rendelet hatálya alól. Figyelembe véve azonban, hogy ezek a gépek a háztartási mosógépekhez hasonló funkciókkal rendelkeznek, a 96/60/EK irányelvet a lehető leghamarabb felül kell vizsgálni.
(6)
A címkén feltüntetendő adatokat megbízható, pontos és megismételhető mérési eljárások alapján indokolt meghatározni, amelyek építenek a mérési módszerek terén általánosan elismert technológiai vívmányokra, ezen belül - ha rendelkezésre állnak - a műszaki szabványok és szabályok terén történő információszolgáltatási eljárás megállapításáról szóló, 1998. június 22-i 98/34/EK európai parlamenti és tanácsi irányelv (4) I. mellékletében felsorolt európai szabványügyi testületek által elfogadott harmonizált szabványokra.
(7)
A rendeletnek meg kell állapítania a háztartási mosógépek címkéjének egységes tartalmi és formai követelményeit.
(8)
A rendeletnek emellett meg kell határoznia a háztartási mosógépek műszaki dokumentációjára és termékismertető adatlapjára vonatkozó követelményeket is.
(9)
A rendeletnek továbbá szükséges meghatároznia azokat az információkat, amelyeket a távértékesítés bármely formája, hirdetések és műszaki promóciós anyagok alkalmazásakor fel kell tüntetni a háztartási mosógép dokumentációjában.
(10)
Helyénvaló rendelkezni a rendelet rendelkezéseinek a technológiai fejlődés figyelembevételével történő felülvizsgálatáról.
(11)
A 95/12/EK irányelvről ezen rendeletre való áttérés megkönnyítése érdekében szükséges rendelkezni arról, hogy az ezen rendelettel összhangban címkézett mosógépeket a 95/12/EK irányelvvel összhangban lévőnek kell tekinteni.
(12)
A 95/12/EK irányelvet ezért hatályon kívül kell helyezni,
ELFOGADTA EZT A FELHATALMAZÁSON ALAPULÓ RENDELETET:
1. cikk
Tárgy és hatály
(1) Ez a rendelet megállapítja a villamos hálózatról üzemelő elektromos háztartási mosógépek, valamint az akkumulátorral is működtethető, villamos hálózatról üzemelő elektromos háztartási mosógépek - a nem háztartási használatra értékesített és beépíthető mosógépeket is ideértve - címkézésére, valamint a termékkel kapcsolatos kiegészítő tájékoztatásra vonatkozó követelményeket.
(2) Ez a rendelet nem alkalmazandó a háztartási kombinált mosó-szárító gépekre.
2. cikk
Fogalommeghatározások
A 2010/30/EU irányelv 2. cikkében rögzített fogalommeghatározásokon kívül ezen rendelet alkalmazásában:
1. „háztartási mosógép”: olyan automata mosógép, amely víz használatával tisztítja és öblíti a textileket, centrifugálási funkcióval is rendelkezik, és amelyet elsősorban nem ipari célokra használnak;
2. „beépített háztartási mosógép”: szekrénybe, fal előkészített mélyedésébe vagy hasonló helyre beszerelendő, rögzített háztartási mosógép, amelynél bútorszerelési munkálatok is szükségesek;
3. „automata mosógép”: olyan mosógép, melynek töltetét a gép a program teljes ideje alatt felhasználói beavatkozás nélkül kezeli;
4. „háztartási kombinált mosó-szárító gép”: olyan háztartási mosógép, amely mind a centrifugáló funkciót, mind a - jellemzően melegítéssel és forgással működtetett - textilszárító funkciót magában foglalja;
5. „program”: műveletek előre meghatározott sorozata, amelyet a szállító bizonyos típusú textilek mosására alkalmasnak nyilvánít;
6. „ciklus”: a kiválasztott program által meghatározott teljes mosási, öblítési és centrifugálási folyamat;
7. „programidő”: a program elindításától a program befejeződéséig eltelő idő, amelybe a felhasználó által beprogramozott késleltetés nem számít bele;
8. „előírt kapacitás”: a háztartási mosógépben elférő adott típusú száraz textilnek a szállító által megállapított maximális tömege kg-ban, 0,5 kilogrammonként megadva, amelyet a szállító használati utasítása szerint megtöltött gépben a kiválasztott programmal kezelni lehet;
9. „részleges töltet”: egy adott program esetében a háztartási mosógép előírt kapacitásának fele;
10. „maradék nedvességtartalom”: a centrifugálási szakasz végén a töltetben maradt nedvesség mennyisége;
11. „kikapcsolt üzemmód”: a háztartási mosógép kikapcsolt állapota, amely normális használat során a végfelhasználói használatra szánt, és a végfelhasználó számára elérhető kontrollfunkciók, illetve kapcsolók segítségével idézhető elő a legkisebb villamosenergia-felhasználás elérése érdekében, és amely a gyártó utasításainak megfelelő használat során meghatározatlan ideig fenntartható, amíg a háztartási mosógép az elektromosáram-forrással összeköttetésben marad; ha nincsenek a végfelhasználó számára elérhető kontrollfunkciók vagy kapcsolók, a „kikapcsolt üzemmód” azt az állapotot jelenti, amely akkor áll be, amikor a háztartási mosógép magától állandósult villamosenergia-fogyasztási állapotra vált át;
12. „bekapcsolva hagyott üzemmód”: a legkisebb villamosenergia-fogyasztási üzemmód, amely a program befejezése után meghatározatlan ideig fennmaradhat a háztartási mosógép kiürítésén kívül a végfelhasználó további beavatkozása nélkül;
13. „egyenértékű háztartási mosógép”: olyan forgalomban lévő háztartási mosógép-modell, amely ugyanazon szállító által más kereskedelmi kód alatt forgalomba hozott, másik háztartási mosógép-modellel megegyező előírt kapacitással, műszaki és teljesítményjellemzőkkel, energia- és vízfogyasztással és levegőben terjedő akusztikus zajkibocsátással rendelkezik a mosás és centrifugálás során;
14. „végfelhasználó”: a háztartási mosógép vásárlója vagy potenciális vásárlója;
15. „értékesítési hely”: eladásra, bérletre vagy részletvásárlásra ajánlott háztartási mosógépek bemutatásának és értékesítésének helye.
3. cikk
A beszállítók felelősségi köre
A beszállítók biztosítják, hogy:
a)
minden háztartási mosógépet ellátnak egy az I. mellékletben meghatározott kivitelű és az ott meghatározott információkat tartalmazó nyomtatott címkével;
b)
rendelkezésre áll egy a II. melléklet szerinti termékismertető adatlap;
c)
a III. mellékletben meghatározott műszaki dokumentációt kérésre a tagállamok hatóságai és a Bizottság rendelkezésére bocsátják;
d)
az adott háztartásimosógép-modellre vonatkozó reklámok tartalmazzák az energiahatékonysági osztályt, ha a reklám közzétesz energiával kapcsolatos vagy árra vonatkozó információkat;
e)
az adott háztartásimosógép-modellre vonatkozó, a konkrét műszaki paramétereket leíró műszaki promóciós anyagok tartalmazzák az adott készüléktípus energiahatékonysági osztályát.
4. cikk
A kereskedők felelősségi köre
A kereskedők biztosítják, hogy:
a)
az értékesítési helyeken kiállított háztartási mosógépek elején vagy tetején - jól látható helyen - a beszállítók által a 3. cikk a) pontjának megfelelően kiállított címke szerepeljen;
b)
amennyiben a végfelhasználónak nincs lehetősége a kiállított termék megtekintésére, a megvásárlásra, bérletre vagy részletvásárlásra kínált háztartási mosógépeket a IV. melléklet szerint a beszállítók által biztosítandó információk nyújtásával értékesítik;
c)
az adott háztartási mosógép-modellre vonatkozó reklámok tartalmazzák az energiahatékonysági osztályra való utalást, ha a reklám közzétesz energiával kapcsolatos vagy árra vonatkozó információkat;
d)
az adott háztartási mosógép-modellre vonatkozó, a konkrét műszaki paramétereket leíró műszaki promóciós anyagok tartalmazzák az adott készüléktípus energiahatékonysági osztályára való utalást.
5. cikk
Mérési módszerek
A 3. és 4. cikkben említett információkat megbízható, pontos és megismételhető mérési eljárások alapján kell megadni, amelyek építenek a technika mindenkori állása szerinti, általánosan elfogadott mérési módszerekre.
6. cikk
Piacfelügyeleti célú vizsgálatok
A feltüntetett energiahatékonysági osztálynak, az éves energiafogyasztásnak, az éves vízfogyasztásnak, a centrifugálási hatékonysági osztálynak, a kikapcsolt és bekapcsolva hagyott üzemmódban való áramfogyasztásnak, a bekapcsolva hagyott üzemmód időtartamának, a maradék nedvességtartalomnak, a centrifugálási sebességnek és a levegőben terjedő akusztikus zajkibocsátásnak való megfelelés értékelésekor a tagállamok az V. mellékletben meghatározott eljárást alkalmazzák.
7. cikk
Felülvizsgálat
A Bizottság legkésőbb négy évvel hatálybalépése után felülvizsgálja e rendeletet a technológiai haladásra tekintettel. A felülvizsgálat különösen az V. mellékletben szereplő ellenőrzési tűréshatárokat vizsgálja meg.
8. cikk
Hatályon kívül helyezés
A 95/12/EK irányelv 2011. december 20-tól hatályát veszti.
9. cikk
Átmeneti rendelkezések
(1) A 3. cikk d) és e) pontja, valamint a 4. cikk b), c) és d) pontja nem alkalmazandó a 2012. április 20. előtt közzétett nyomtatott hirdetésekre és nyomtatott műszaki promóciós anyagokra.
(2) Azoknak a háztartási mosógépeknek, amelyeket 2011. december 20. előtt hoztak forgalomba, a 95/12/EK irányelvben meghatározott rendelkezéseknek kell megfelelniük.
(3) Amennyiben a 2009/125/EK európai parlamenti és tanácsi irányelv (5) tekintetében végrehajtási intézkedés elfogadására kerül sor a háztartási mosógépekre vonatkozó környezetbarát tervezési követelményekkel kapcsolatban, azokat a háztartási mosógépeket, amelyek megfelelnek egyrészről ezen végrehajtási intézkedés mosáshatékonysági követelményeinek, másrészről az e rendeletben foglaltaknak, és amelyeket 2011. december 20. előtt értékesítés, bérbeadás vagy részletfizetéssel történő értékesítés céljából kínálnak megvásárlásra vagy hoznak forgalomba, úgy kell tekinteni, hogy azok eleget tesznek a 95/12/EK irányelv előírásainak.
10. cikk
Hatálybalépés és alkalmazás
(1) Ez a felhatalmazáson alapuló rendelet az Európai Unió Hivatalos Lapjában való kihirdetését követő huszadik napon lép hatályba.
(2) A rendelet 2011. december 20-tól alkalmazandó. A 3. cikk d) és e) pontja, valamint a 4. cikk b), c) és d) pontja azonban 2012. április 20-tól alkalmazandó.
Ez a felhatalmazáson alapuló rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 28-án.

Labels: 7
3
14
1